Poliția din Beclean a ajuns de râsul internetului, după ce o polițistă a fost acuzată de un șofer, că l-a amendat pentru că nu avea documentele, deși acesta spune că le avea. În urma unui articol apărut într-un ziar local din Bistrița, preluat apoi de presa națională, Poliția Rurală din Beclean a ajuns subiect de mișto pe internet iar fata a fost făcută praf pe rețelele de socializare. Polițista de la Secția 4 Beclean are 22 de ani, are aproximativ 1 an și jumătate vechime în poliție, fiind angajată din sursă externă.

Totuși, părea incredibil cum o polițistă, fie și fără prea multă experiență, putea amenda un șofer pentru că nu avea actele, cu actele în mână, după cum a titrat publicația respectivă. La fel de curios e de ce persoana care a primit amenda nu a acceptat să i se facă public numele, să-și asume declarațiile făcute. Fără subiect, doar cu predicate și cu presupuneri, povestea pare cusută cu ață albă și greu de crezut.

Dorind să aflăm cum s-a putut întâmpla o asemenea “minune”, am consultat mai multe surse cu privire la modul în care s-au petrecut evenimentele. Puse cap la cap, întâmplările nu s-au petrecut așa cum povestește persoana amendată.

Din informațiile pe care le avem, polițista în cauză ar fi discutat cu mai mulți colegi, înainte să facă constatarea, situația nefiind una simplă.

Accidentul s-a petrecut în luna august, când, conducătorul care a fost amendat, cu o mașină cu platformă, a ieșit neregulamentar dintr-o coloană și a “agățat” altă mașină. Acesta i-ar fi spus șoferului acroșat că se întâlnesc mai târziu, pentru o constatare amiabilă. De bună credință, șoferul acroșat s-a dus la o benzinărie din zonă. După o oră, văzând că șoferul cu remorca nu mai vine, s-a speriat, a sunat la 112 și a anunțat că a fost implicat într-un accident. La fața locului s-a deplasat un echipaj de Poliție, care, din informațiile avute de la un alt șofer, a intrat în posesia numărului de telefon al celui cu remorca, care avea numere de înmatriculare străine. Contactat de polițiști, șoferul a ajuns, într-un final, la benzinărie, unde polițiștii i-au solicitat actele.

Șoferul a refuzat să prezinte actele, a fost întrebat cum se numește și a refuzat să își spună numele sau orice alte date de identificare, spunându-le că “nu știe”. De precizat că polițista se afla cu un coleg. Refuzând să se legitimeze, acesta a fost condus la sediul Poliției, unde nu a avut niciun act la el. După aproximativ o oră, șoferul le-a spus numele și data nașterii, ca să poată fi identificat în baza de date.

După ce l-au identificat, au completat procesul verbal, pentru lipsa actelor și pentru depășirea în coloană, pe linie continuă. Între timp, după aproximativ 2 ore și jumătate, actele i-ar fi fost aduse de o persoană, care a apărut la Poliție cu mașina avariată. Conform surselor noastre, persoana care i-a adus actele, i le-a aruncat polițiștilor pe masă. Asta se întâmpla după ce a fost completat procesul verbal. Polițiștii au luat permisul, i-au dat sancțiunea și, având în vedere că a predat ulterior permisul, i-au făcut dovada pentru reținerea permisului și polițista a consemnat acest lucru. Mai mult, se pare că cei doi șoferi nu s-au împăcat amiabil atunci. Șoferul cu autoutilitara i-ar fi oferit celui păgubit 500 de euro pentru dauna produsă, dar acesta, după ce a sunat la reprezentanță, a refuzat suma, care nu acoperea reparațiile.

Trecând peste faptul că articolul e scris pe baza unei declarații și a fost preluat apoi, fără să fie verificat, de mai multe publicații naționale, pe principiul că “dacă-i polițistă, sigur e de vină și putem s-o înjurăm”, rămân totuși câteva întrebări. Prima ar fi de ce șoferul amendat, deși fapta s-a petrecut în luna august, s-a revoltat abia acum și a apărut în presă. A doua ar fi de ce Inspectoratul Județean de Poliție a muțit și nu vine cu un răspuns clar despre cele întâmplate, ținând cont că imaginea instituției a fost terfelită serios în urma acestor articole. Mai precis, să ne spună printr-un comunicat cum s-au petrecut faptele și dacă polițista e vinovată sau nu, sau măcar dacă există o anchetă în curs de desfășurare. O instituție publică respectabilă, cum a Poliția Română, ar trebui să ia atitudine publică după un astfel de incident. Asta dacă ițele problemei nu sunt mai îmbârligate decât par și nu vor să ascundă gunoiul sub preș.